Hamyurtlarimiz Angliya va Hindistondagi shaxmat musobaqalarida muvaffaqiyatli qatnashmoqda

Mamlakatimiz shaxmatchilari Buyuk Britaniya va Hindistonda o‘tkazilayotgan nufuzli turnirlarda muvaffaqiyatli ishtirok etmoqda, deya xabar berdi O‘zA.

 Foto © omb-s.ru
Angliyaning Gastings shahrida 89-marotaba tashkil etilgan Hastings Masters shaxmat festivalida dunyoning yigirmadan ortiq mamlakatidan yuz nafarga yaqin shaxmatchi o‘zaro raqobatlashmoqda. Shveytsarcha usulda to‘qqiz turdan iborat bo‘lgan musobaqada yurtimiz sharafini himoya qilayotgan xalqaro toifadagi sport ustasi Jahongir Vohidov peshqadamlar safida bormoqda.
Iste’dodli yosh shaxmatchimiz turnir davomida serbiyalik FIDE ustasi Yovitsa Radovanovich, germaniyalik Martin Shuster, ukrainalik Pyotr Marusenkoni mag‘lubiyatga uchratib, xitoylik grossmeyster Kun Ma va angliyalik FIDE ustasi Robert Emes bilan durang o‘ynadi. Hozircha olti partiyadan to‘rt ochko jamg‘argan hamyurtimiz musobaqa peshqadami gruziyalik grossmeyster Mixail Mchedlishvilidan bir ochkoga ortda.
Hindistonning Gurgaon shahri mezbonlik qilayotgan xalqaro shaxmat turnirida o‘n mamlakatdan 250 nafardan ziyod shaxmatchi ishtirok etmoqda.
Uchinchi tur yakunlariga ko‘ra, hamyurtimiz Ulug‘bek Tillayev barcha raqiblari – hindistonlik Puniya Manjit, Sid Dxart va o‘zbekistonlik grossmeyster Marat Jumayev ustidan zafar quchib, peshqadamlar safida bormoqda.
Mag‘lubiyatsiz dona surayotgan Akmal Fayzullayev mezbon shaxmatchilar Chauxan Jayant, Anand Saurabxni yengib, Ani Abxishek bilan durang o‘ynadi va ikki yarim ochko bilan peshqadamlarni ta’qib etayotir.
Turnirda Marat Jumayev, Bobur Sattorov, Farida Xursanova, Sarvinoz Qurbonboyeva hisobida ikkitadan va Otabek Orolovda bir ochko bor.